Flimkien mal-Inġinier Dr Patrick Attard, kandidat tal-Alternattiva fuq il-5 u it-12-il Distrett kelli laqgħa mas-Sindku ta' Birżebbuġa Joseph Farrugia biex iddiskutejna l-estensjoni ta' mollijiet tal-Port Ħieles kif proposti fl-applikazzjonijiet mal-MEPA bir-referenzi PA 3368/06 and PA 4819/07. Tal-ewwel ġja ġiet approvata filwaqt li t-tieni waħda għada pendenti. Il-baħar madwar il-Bajja is-Sabiħa f'Birżebbuġa għandu funzjoni doppja. Kemm dik kummerċjali konnessa mal-operazzjoni tal-Port Ħieles kif ukoll jintuża għall-għawm. L-operazzjoni tal-Port Ħieles hi importanti għall-ekonomija tal-pajjiż u tajjeb li tkun kontinwament imsaħħa. Iżda ma nistgħux ninjoraw li n-nies tuża ukoll l-inħawi għall-għawm, u ilha tagħmel hekk għal ħafna snin, ferm qabel ma beda jopera l-Freeport. Il-baħar fil-Port ta' Marsaxlokk huwa imniġġes tant li huwa nieqes mill-ħajja marittima. L-Alternattiva Demokratika ser isegwi l-iżviluppi konnessi mal-estensjoni tal-Port Ħieles u fil-ġimgħat li ġejjin tara x'inizzjattivi tista' tieħu biex fil-Port Ħieles u l-Awtorita' Marittima tkun imxettla kultura ta' Responsabbilta Soċjali (CSR) konessa ma amministrazzjoni aħjar tal-Portijiet tagħna li tirrifletti l-użu kultant konfliġġenti tagħhom.